ཟབ་ཏིག་དགོངས་པ་འདུས་པ་ལས། གསུར་
མཆོད་བདུད་རྩིའི་མཆོད་སྦྱིན་
ཞེས་བྱ་བ་བཞུགས༔
འཕགས་མཆོག་ཐུགས་རྗེའི་གཏེར་ལ་ཕྱག་འཚལ་ལོ༔ དྲི་ཞིམ་ཤིང་སོགས་དུད་པ་མེད་
པའི་མེར༔ གསུར་རྫས་གཙང་མ་ལེགས་བསྲེགས་ཆབ་ཀྱིས་བྲན༔ རང་ཉིད་ཇོ་བོ་ཐུགས་རྗེ་ཆེན་
པོར་བསྒོམས༔ རཾ་ཡཾ་ཁཾ༔ གསུར་རྫས་དངོས་ཞེན་མ་དག་རྟོག་པ་ཀུན་ ༔
མི་དམིགས་སྟོང་པ་ཆེན་པོའི་དབྱིངས་སུ་སྦྱངས༔ ཾ༔ལས་ཡེ་ཤེས་མེ་
ཡི་ཀློང་དཀྱིལ་དུ༔ འབྲུ་གསུམ་འོད་ཞུ་གསུར་རྫས་ལོངས་སྤྱོད་རྣམས༔
ཟག་མེད་ཡེ་ཤེས་བདུད་རྩིའི་སྤྲིན་འཁྲིགས་པ༔ འདོད་ཡོན་དྲུག་གི་
རང་བཞིན་འཛད་མེད་པས༔ ཕྱོགས་དུས་དཀོན་མཆོག་མཆོད་ཡུལ་
རྩ་གསུམ་ཀུན༔ མཆོག་གསུམ་རྒྱ་མཚོའི་ཐུགས་ཀྱི་དགྱེས་པ་སྐོངས༔
འགྲོ་བ་རིག་དྲུག་བགེགས་རིགས་ལན་ཆགས་བྱང༔ སྦྱིན་ཡུལ་ཀུན་
ཚིམ་ལན་ཆགས་བུ་ལོན་སོད༔ ཁྱད་པར་བར་དོར་གནས་པའི་སྲིད་
གསུམ་རྣམས༔ ངོམས་ཤིང་ཚིམ་ནས་འཇིགས་སྐྲགས་སྡུག་བསྔལ་ཞི
བདུད་རྩིའི་གསུར་མཆོད་དྲི་ཚོར་འགྲོ་བ་རྣམས༔ མཐོ་རིས་གནས་
ཐོབ་ཐར་ལམ་རྙེད་པར་ཤོག༔ རིན་ཆེན་བྱང་ཆུབ་སེམས་ཀྱིས་ལེགས་

187

ཨ་པཾ་གཏེར་ཆེན་ཨོ་རྒྱན་ཕྲིན་ལས་གླིང་པའི་ཟབ་གཏེར་གསུང་འབུམ་ལས་པོད་བཅུ་གསུམ་པ་རྡོ་རྗེ་རྫ་རྔ་མའི་གླེགས་བམ།
བསྐུལ་ནས༔ བསོད་ནམས་ཚོགས་བསགས་ཐབས་ཀྱི་འབྲས་བུར་
སྨིན༔ འགྲོ་ཀུན་སྒྲིབ་གཉིས་བྱང་ཞིང་ཚོགས་གཉིས་རྫོགས༔ བླ་མེད་
རྒྱལ་བའི་གོ་འཕང་ཐོབ་པར་ཤོག༔ གནས་སྐབས་ནད་གདོན་བར་ཆད་
འཇིགས་པ་ཞི༔ རྒྱལ་ཁམས་ཕུང་བའི་རྒུད་པ་ཐམས་ཅད་སེལ༔ སྣོད་
བཅུད་འབྱུང་བའི་ཕྱྭ་གཡང་ཉམས་པ་གསོས༔ སྐྱེ་དགུ་བདེ་སྐྱིད་ཆོས་
ལ་ སྤྱོད་ པར་ ཤོག༔ བཛྲ་ མུཾ༔ གྱིས་མགྲོན་གཤེགས༔ གཟུངས་སྔགས་ཁྱད་པར་ཅན་
བརྗོད༔ བཀྲ་ཤིས་བསྔོ་སྨོན་བྱ༔ རྨད་བྱུང་རྡོ་རྗེའི་ཐེག་པའི་ལམ༔ ཚེགས་ཆུང་དོན་ཆེ་བྱིན་རླབས་
མྱུར༔ བསོད་ནམས་ཐབས་ཀྱིས་ཁྱད་པར་མཆོག༔ བདུད་རྩི་གསུར་གྱི་ཆོ་ག་བཤད༔ འདིར་འཕྲད་
གང་ཟག་སྐལ་ལྡན་གྱིས༔ དོན་གཉིས་ལྷུན་གྱིས་གྲུབ་པར་འགྱུར༔ ས་མ་ཡཱ༔ རྒྱ་རྒྱ་རྒྱ༔ གཏེར་རྒྱ༔
སྦས་སྦས་རྒྱ༔ གཏད་རྒྱ༔ གུ་ཧྱ༔ བརྡ་ཐིམ༔ ཞེས་རྣལ་འབྱོར་གྱི་དབང་ཕྱུག་རིག་འཛིན་དཔལ་
བཟང་ངོར་ཕྲིན་ལས་གླིང་པས་སོ།།

།